Document ID: 32009R1126

ΚΑΝΟΝΙΣΜΌΣ (ΕΚ) αριθ. 1126/2009 ΤΗΣ ΕΠΙΤΡΟΠΉΣ
της 23ης Νοεμβρίου 2009
για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα γεωργικά προϊόντα καταγωγής Ελβετίας, καθώς και για την κατάργηση του κανονισμού (ΕΚ) αριθ. 933/2002 της Επιτροπής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 2002/309/ΕΚ, Ευρατόμ του Συμβουλίου και της Επιτροπής σχετικά με τη συμφωνία επιστημονικής και τεχνολογικής συνεργασίας της 4ης Απριλίου 2002 για τη σύναψη επτά συμφωνιών με την Ελβετική Συνομοσπονδία (1), και ιδίως το άρθρο 5 παράγραφος 3 πρώτο εδάφιο και το άρθρο 5 παράγραφος 4,
Εκτιμώντας τα ακόλουθα:
(1)
Με την απόφαση αριθ. 2/2008 της μεικτής επιτροπής γεωργίας που έχει συσταθεί με τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων, της 24ης Ιουνίου 2008, για την αναπροσαρμογή των παραρτημάτων 1 και 2 (2), τα παραρτήματα 1 και 2 της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων (εφεξής «η συμφωνία») αντικαταστάθηκαν.
(2)
Το παράρτημα 2 της συμφωνίας, όπως τροποποιήθηκε, καθορίζει τις δασμολογικές παραχωρήσεις που χορηγούνται από την Κοινότητα για τις εισαγωγές γεωργικών προϊόντων καταγωγής Ελβετίας. Ορισμένες από τις εν λόγω δασμολογικές παραχωρήσεις ισχύουν για δασμολογικές ποσοστώσεις των οποίων η διαχείριση γίνεται σύμφωνα με τα οριζόμενα στα άρθρα 308α, 308β και 308γ του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 για τη θέσπιση του κοινοτικού τελωνειακού κώδικα (3).
(3)
Για λόγους σαφήνειας, ενδείκνυται να θεσπιστούν οι διατάξεις εφαρμογής των εν λόγω δασμολογικών ποσοστώσεων για γεωργικά προϊόντα σε μία ενιαία νομοθετική πράξη που θα αντικαθιστά τον κανονισμό (ΕΚ) αριθ. 933/2002 της Επιτροπής (4). Δυνάμει της συμφωνίας, οι δασμολογικές ποσοστώσεις πρέπει να ανοιχτούν για την περίοδο από την 1η Ιανουαρίου έως τις 31 Δεκεμβρίου.
(4)
Δεδομένου ότι η απόφαση αριθ. 2/2008 της μεικτής επιτροπής γεωργίας αρχίζει να ισχύει την 1η Ιανουαρίου 2010, ο παρών κανονισμός πρέπει να εφαρμοστεί από την ίδια ημερομηνία.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι δασμολογικές ποσοστώσεις για τα προϊόντα καταγωγής Ελβετίας που απαριθμούνται στο παράρτημα ανοίγονται σε ετήσια βάση και με τους δασμολογικούς συντελεστές που εμφαίνονται στο εν λόγω παράρτημα.
Άρθρο 2
Η Επιτροπή διαχειρίζεται τις δασμολογικές ποσοστώσεις που αναφέρονται στο άρθρο 1 σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.
Άρθρο 3
Ο κανονισμός (ΕΚ) αριθ. 933/2002 καταργείται.
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2010.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Νοεμβρίου 2009.

Labels: 3
18
6